b'\n_START_ARTICLE_\nVirusinis hepatitas\n_START_SECTION_\nSkiepai nuo hepatito A\n_START_PARAGRAPH_\nLietuvoje hepatitas A yra suvaldytas, ta\xc4\x8diau galutinai nei\xc5\xa1nyk\xc4\x99s, didel\xc4\x97 gyventoj\xc5\xb3 dalis yra imli \xc5\xa1iam virusui. I\xc5\xa1lieka reali viruso protr\xc5\xabkio galimyb\xc4\x97._NEWLINE_Pagrindin\xc4\x97 profilaktin\xc4\x97 priemon\xc4\x97 prie\xc5\xa1 hepatit\xc4\x85 A yra skiepai. Hepatito A vakcina naudojama nuo 1992 met\xc5\xb3. \xc4\xaerodyta, kad vakcina yra saugi, jos efektyvumas siekia 95% . Skiepui naudojama u\xc5\xbemu\xc5\xa1ta virusinio hepatito A viruso vakcina, skiepijama dviem doz\xc4\x97mis. Lietuvoje n\xc4\x97ra \xc4\xafvestas visuotinis vaik\xc5\xb3 skiepijimas nuo hepatito A, \xc5\xa1iuo klausimu intensyviai diskutuojama. Tokia praktika taikoma Izraelyje, dalyje JAV valstij\xc5\xb3._NEWLINE_\xc5\xa0iuo metu Lietuvoje hepatito A vakcina rekomenduojama skiepyti prie\xc5\xa1 vaikui pradedant da\xc5\xbeniau kontaktuoti su kitais vaikais, pavyzd\xc5\xbeiui, lankyti vaik\xc5\xb3 dar\xc5\xbeel\xc4\xaf. Taip pat pasiskiepyti vakcina nuo hepatito A rekomenduojama ir \xc4\xaf endemines hepatito A \xc5\xa1alis vykstantiems Lietuvos gyventojams. Vykstantieji svetur pasiskiepyti nuo hepatito A tur\xc4\x97t\xc5\xb3 likus m\xc4\x97nesiui iki kelion\xc4\x97s, jog u\xc5\xbetekt\xc5\xb3 laiko susidaryti imunitetui. Antroji doz\xc4\x97 tur\xc4\x97t\xc5\xb3 b\xc5\xabti \xc4\xafskiepyta pra\xc4\x97jus pusme\xc4\x8diui arba dvejiems metams po pirmosios doz\xc4\x97s._NEWLINE_Hepatito A vakcina yra saugi ir gerai toleruojama. Po vakcinacijos gali pasireik\xc5\xa1ti lengva vietin\xc4\x97 reakcija (paraudimas, truput\xc4\x97l\xc4\xaf pakilusi temperat\xc5\xabra). Alergin\xc4\x97s reakcijos pasirei\xc5\xa1kia itin retai.\n_START_SECTION_\nSkiepai nuo hepatito B\n_START_PARAGRAPH_\nVakcina nuo hepatito B u\xc5\xbetikrina ilgalaik\xc4\xaf imunitet\xc4\x85, o jei paskiepyto asmens organizme liaujasi cirkuliav\xc4\x99 anti-HB antik\xc5\xabnai, organizmo apsaug\xc4\x85 u\xc5\xbetikrina imunin\xc4\x97s atminties mechanizmai. D\xc4\x97l \xc5\xa1ios prie\xc5\xbeasties sustiprinamoji vakcinos doz\xc4\x97 n\xc4\x97ra reikalinga._NEWLINE_Lietuvoje \xc5\xabmi\xc5\xb3 susirgim\xc5\xb3 hepatitu B n\xc4\x97ra u\xc5\xbefiksuojama daug, ta\xc4\x8diau tam \xc4\xaftakos turi faktas, jog esant begeltei hepatito B formai, liga n\xc4\x97ra diagnozuojama._NEWLINE_Geriausia skiepyti dar paauglyst\xc4\x97s nesulaukusius vaikus, nes taip u\xc5\xbetikrinama geresn\xc4\x97 ilgalaik\xc4\x97s imunin\xc4\x97s trukm\xc4\x97 (citata). Skiepyti jau u\xc5\xbesikr\xc4\x97tusius asmenis galima, ta\xc4\x8diau n\xc4\x97ra tikslinga. Lietuvoje n\xc4\x97\xc5\xa1\xc4\x8diosios da\xc5\xbeniausiai n\xc4\x97ra tiriamos d\xc4\x97l galimo u\xc5\xbesikr\xc4\x97timo hepatitu B, d\xc4\x97l to tikslinga skiepyti k\xc4\x85 tik gimusius k\xc5\xabdikius. Geriausia, jog jie b\xc5\xabt\xc5\xb3 paskiepyti per 12 pirm\xc5\xb3j\xc5\xb3 gyvenimo valand\xc5\xb3._NEWLINE_K\xc5\xabdiki\xc5\xb3 skiepijimas vakcina nuo hepatito B Lietuvoje prad\xc4\x97tas 1998 m., o 12 \xe2\x80\x93 13 met\xc5\xb3 vaik\xc5\xb3 \xe2\x80\x93 2002 metais. Pastar\xc4\x85j\xc4\xaf skiep\xc4\x85 apmoka valstyb\xc4\x97. Egzistuoja ir vyresni\xc5\xb3 asmen\xc5\xb3 skiepijimas nuo hepatito B, ta\xc4\x8diau jis nekompensuojamas valstyb\xc4\x97s. \xc4\xaeskiepijus piln\xc4\x85 vakcinos kurs\xc4\x85 \xe2\x80\x93 3 vakcinos dozes \xe2\x80\x93 imunitetas \xc4\xafgyjamas 15 met\xc5\xb3 ar daugiau.\n_START_SECTION_\nKeliautoj\xc5\xb3 skiepijimas nuo hepatito A ir B\n_START_PARAGRAPH_\nAugant turizmo mastams ir ple\xc4\x8diantis kelioni\xc5\xb3 geografijai infekcijos plinta dar spar\xc4\x8diau. Prie\xc5\xa1 keliaujant \xc4\xaf sve\xc4\x8dias \xc5\xa1alis b\xc5\xabtina pasitarti su gydytoju, kad jis nustatyt\xc5\xb3 individuali\xc4\x85 rizik\xc4\x85 u\xc5\xbesikr\xc4\x97sti virusin\xc4\x97mis ligomis ir rekomenduot\xc5\xb3 apsaugos priemones. Skiepai \xe2\x80\x93 viena efektyviausi\xc5\xb3 toki\xc5\xb3 priemoni\xc5\xb3. Ruo\xc5\xa1iantis kelionei rekomenduojama pas gydytojus apsilankyti likus m\xc4\x97nesiui ar daugiau, nes imunitetas nesusidaro i\xc5\xa1 karto ir po skiepijimo turi praeiti tam tikras laiko tarpas._NEWLINE_Svarbu \xc5\xbeinoti, kad keliaujantiems asmenims skiepijimo schema sudaroma individualiai. Sprend\xc5\xbeiant apie reikiamus skiepus atsi\xc5\xbevelgiama \xc4\xaf tai, ar reikalinga revakcinacija nuo tam tikr\xc5\xb3 lig\xc5\xb3, kokia u\xc5\xbekre\xc4\x8diamos ligos rizika, keliaujan\xc4\x8diojo am\xc5\xbeius ir sveikatos b\xc5\xabkl\xc4\x97, kelion\xc4\x97s tikslas ir trukm\xc4\x97 ir t. t. Jei keliauja vaikai, reikia patikrinti, ar jie yra paskiepyti visais Lietuvos vaik\xc5\xb3 profilaktini\xc5\xb3 skiep\xc5\xb3 kalendoriuje esan\xc4\x8diais skiepais._NEWLINE_Skiepai keliaujantiesiems yra skirstomi \xc4\xaf tris grupes: planinius, rekomenduojamus ir privalomuosius. Skiepai nuo virusinio hepatito A ir virusinio hepatito B priskiriami rekomenduojam\xc5\xb3 skiep\xc5\xb3 grupei._NEWLINE_Hepatitas A ir hepatitas B yra paplit\xc4\x99 visame pasaulyje, i\xc5\xa1skyrus kai kurias \xc5\xa1alis \xc5\xa0iaur\xc4\x97s Amerikoje, \xc5\xa0iaur\xc4\x97s ir Vakar\xc5\xb3 Europoje, kai kurias Piet\xc5\xb3 ir Ryt\xc5\xb3 Europos \xc5\xa1alis, Australij\xc4\x85. Hepatitas A n\xc4\x97ra paplit\xc4\x99s Japonijoje, o hepatitas B \xe2\x80\x93 Naujojoje Zelandijoje._NEWLINE_Hepatitas A yra viena da\xc5\xbeniausiai pasitaikan\xc4\x8di\xc5\xb3 u\xc5\xbekre\xc4\x8diam\xc5\xb3j\xc5\xb3 lig\xc5\xb3 ir yra itin pavojinga vykstantiems i\xc5\xa1 labiau i\xc5\xa1sivys\xc4\x8diusi\xc5\xb3 \xc5\xa1ali\xc5\xb3 \xc4\xaf menkiau i\xc5\xa1sivys\xc4\x8diusias. Hepatitas A ypa\xc4\x8d paplit\xc4\x99s Azijoje, Afrikoje ir Piet\xc5\xb3 Amerikoje. Viena prie\xc5\xbeas\xc4\x8di\xc5\xb3 \xe2\x80\x93 klimato s\xc4\x85lygos, kita \xe2\x80\x93 min\xc4\x97tose \xc5\xa1alyse n\xc4\x97ra susiformav\xc4\x99 higienos \xc4\xafpro\xc4\x8diai._NEWLINE_Neturint imuniteto \xc5\xa1iai infekcijai ir nuvykus \xc4\xaf \xc5\xa1alis, kuriose hepatitas A labiau paplit\xc4\x99s, i\xc5\xa1kyla didel\xc4\x97 gr\xc4\x97sm\xc4\x97 ja u\xc5\xbesikr\xc4\x97sti bei, gr\xc4\xaf\xc5\xbeus namo, u\xc5\xbekr\xc4\x97sti ir artimuosius. Hepatito A gr\xc4\x97sm\xc4\x97 itin didel\xc4\x97 keliaujantiems Lietuvos gyventojams, nes sergamumas \xc5\xa1ia liga \xc5\xa1alyje yra pasiek\xc4\x99s itin \xc5\xbeem\xc4\x85 lyg\xc4\xaf, tod\xc4\x97l didel\xc4\x97 visuomen\xc4\x97s dalis yra imli virusui._NEWLINE_\xc4\xae did\xc5\xbeiausi\xc4\x85 rizikos grup\xc4\x99 patenka keliaujantys asmenys, kurie sve\xc4\x8dioje \xc5\xa1alyje gyvena patalpose, kuriose yra blogos sanitarin\xc4\x97s s\xc4\x85lygos, neturi galimyb\xc4\x97s \xc4\xafsigyti saug\xc5\xb3 geriam\xc4\x85j\xc4\xaf vanden\xc4\xaf._NEWLINE_Lietuvoje vakcina nuo hepatito A vartojama nuo 1992 met\xc5\xb3 ir rekomenduojama visiems, vykstantiems \xc4\xaf endemines hepatito A \xc5\xa1alis. Vakcina yra saugi ir efektyvi, ja skiepijama likus m\xc4\x97nesiui iki kelion\xc4\x97s. Pakartotinai skiepijama po pus\xc4\x97s met\xc5\xb3 ir po dvej\xc5\xb3 met\xc5\xb3. Po tokios skiepijimo schemos imunitetas u\xc5\xbetikrinamas 10 met\xc5\xb3._NEWLINE_Rizika keliaujant endemin\xc4\x97se hepatito B \xc5\xa1alyse u\xc5\xbesikr\xc4\x97sti \xc5\xa1iuo virusu didel\xc4\x97, ypa\xc4\x8d \xc5\xbemon\xc4\x97ms, kurie kontaktuoja su kit\xc5\xb3 \xc5\xbemoni\xc5\xb3 organizmo skys\xc4\x8diais ir krauju bei \xc5\xbemon\xc4\x97ms, turintiems nesaugi\xc5\xb3 lytini\xc5\xb3 santyki\xc5\xb3. Be to, besivystan\xc4\x8diose \xc5\xa1alyse hepatitu B galima u\xc5\xbesikr\xc4\x97sti ir tiesioginio kontakto metu, pavyzd\xc5\xbeiui, per odoje esan\xc4\x8dius \xc4\xaftr\xc5\xabkimus ar \xc5\xbeaizdeles._NEWLINE_Daugumai keliautoj\xc5\xb3 d\xc4\x97l hepatito B vakcinos netur\xc4\x97t\xc5\xb3 i\xc5\xa1kilti problem\xc5\xb3, nes Lietuvoje ja, pagal skiep\xc5\xb3 kalendori\xc5\xb3, yra skiepijami k\xc4\x85 tik gim\xc4\x99 k\xc5\xabdikiai. Nepaskiepytiems asmenims, ketinantiems keliauti \xc4\xaf endemines hepatito B \xc5\xa1alis, itin rekomenduotina pasiskiepyti. Tokiu atveju yra skiriama 3 skiep\xc5\xb3 schema: pra\xc4\x97jus m\xc4\x97nesiui po pirmosios vakcinos doz\xc4\x97s skiriama antroji, o tre\xc4\x8dioji \xe2\x80\x93 pra\xc4\x97jus pusei arba visiems metams._NEWLINE_Taip pat, priklausomai nuo to, kur keliaujama, gali b\xc5\xabti vertinga i\xc5\xa1 karto pasiskiepyti sud\xc4\x97tine hepatito A ir hepatito B vakcina.\n_START_SECTION_\nTwinrix vakcina\n_START_PARAGRAPH_\nTwinrix \xe2\x80\x93 vakcina nuo hepatito A ir hepatito B. Twinrix Adult vakcina tur\xc4\x97t\xc5\xb3 pasiskiepyti neimunizuoti suaugusieji ir paaugliai nuo 16 met\xc5\xb3. Vakcina yra administruojama trimis doz\xc4\x97mis: pra\xc4\x97jus m\xc4\x97nesiui po pirmosios doz\xc4\x97s, ir pra\xc4\x97jus pusei met\xc5\xb3 po antrosios doz\xc4\x97s. Pra\xc4\x97jus metams po paskutin\xc4\x97s doz\xc4\x97s rekomenduojama \xc4\xafskiepyti dar vien\xc4\x85 doz\xc4\x99. Suaugusiems ir paaugliams nuo 16 met\xc5\xb3 rekomenduotina 1,0 ml doz\xc4\x97._NEWLINE_Vakcina kontraindikacij\xc5\xb3 turi nedaug, ta\xc4\x8diau sergantiems \xc5\xabmine kar\xc5\xa1\xc4\x8diavim\xc4\x85 sukelian\xc4\x8dia liga skiepus \xc5\xa1ia vakcina reik\xc4\x97t\xc5\xb3 atid\xc4\x97ti. Imunitetas nuo hepatito A ir B \xc4\xafgyjamas per 2 \xe2\x80\x93 4 savaites._NEWLINE_Twinrix vakcinos pirmtakai \xe2\x80\x93 Havrix ir Engerix-B vakcinos.'